পুরোনো দিনের মেহগনি কাঠের মজবুত আলমারি — পিতলের চাবির গোছা থেকে একটা চাবি খুঁজে নিয়ে দাসবাবু আলমারিটা খুললেন। ভিতরে সুন্দরভাবে রাখা জামাকাপড় থাকে থাকে সাজানো। ঠিক তার পাশেই একটা দেরাজ। আর একটি চাবি গোছা থেকে খুঁজে নিয়ে দেরাজ খুললেন। এর মধ্যেই থাকে ২৫০ বছরের পুরোনো সোনার লক্ষ্মীঠাকুর, যা ওনাদের বংশ পরম্পরায় দীপাবলির দিনে পূজিত হয়ে আসছে। আগামীকাল দীপাবলিতে আবার পুজো হবে। তাই আজ দেবীমূর্তির খোঁজ পড়েছে।